**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.09.2019, ora 08.00 –02.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.09.2019, ora 7.00**

**RÂURI**

**Debitele au fost, în general, staționare**, exceptând cursul superior al Prutului unde au fost în scădere ușoară.

 Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe Buzău, Trotuş, Prahova superioară, Bega inferioară şi Jiu inferior şi mai mici pe unele râuri din bazinele hidrografice: Tur, Lăpuș, Bârzava, Moraviţa, Cerna, Bârlad, Bistrița inferioară, pe râul Tazlău, pe unii afluenți ai Someșului Mic (Lonea, Fizeș), Crișului Negru (Valea Roșie, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu), Argeşului superior (Arefu, Vâlsan, R. Doamnei) şi pe afluenţii Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare**.

 Sunt posibile mici creşteri de niveluri şi debite pe unele râuri mici din zonele de deal și de munte, datorită precipitaţiilor, slabe cantitativ, prognozate.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 01.09 – 02.09.2019 a fost staţionar, având valoarea de 2800 m3/s, sub media multianuală a lunii august (4300 m3/s) şi septembrie (3800 m3/s).

 În aval de Porţile de Fier, debitele au fost în scădere pe sectorul pe sectorul Gruia – Oltenița, staționare la Călărași și în creștere ușoară pe sectorul Cernavodă – Tulcea.

**Debitul la intrarea în ţară** (secţiunea Baziaş) va fi în scădere (2700 m3/s).

În aval de Porţile de Fier debitele vor fi în scădere pe sectorul sectorul Gruia – Cernavodă şi relativ staţionare pe sectorul Cernavodă – Tulcea.

**2.** **Situaţia meteorologică în intervalul 01.09.2019, ora 08.00 –02.09.2019, ora 06.00**

**În ţară,** vremea a fost călduroasă în cea mai mare parte a țării. Cerul a fost mai mult senin, exceptând a doua parte a zilei, când în special în zona Munților Apuseni și a Carpaților Orientali, au fost înnorări temporare și pe arii restrânse s-au semnalat averse și descărcări electrice. Până la încheierea prezentului raport, din datele colectate la stațiile meteorologice și hidrologice, cantitățile de apă au depășit punctiform 20...25 l/mp în Masivul Călimani. Vântul a suflat slab și moderat. Temperaturile maxime s-au situat între 26 de grade la Sulina, Constanța-dig și Mangalia și 34 de grade la Săcuieni, Chișineu-Criș, Arad, Sânnicolau Mare, Timișoara, Banloc, Moldova Nouă, Calafat și București-Filaret, iar la ora 06.00, valorile termice se încadrau între 7 grade la Miercurea Ciuc și Întorsura Buzăului și 24 de grade la Oravița și Mahmudia.

***Observaţii:******- De ieri dimineață, de la ora 06.00, au fost în vigoare 5 atenționări cod galben pentru fenomene meteorologice periculoase imediate, 3 emise de SRPV Bacău și 2 de SRPV Cluj-Napoca****.*

**La Bucureşti,** vremea s-a menținut călduroasă. Cerul a fost senin, iar vântul a suflat slab până la moderat. Temperatura maximă a fost de 34 de grade la Filaret, 33 de grade la Băneasa și 32 de grade la Afumați, iar la ora 06.00 se înregistrau 11 grade la Băneasa, 15 grade la Afumați și 16 grade la Filaret.

**3. Prognoza meteorologică în intervalul 02.09.2019, ora 08.00 –03.09.2019, ora 08.00**

**În ţară,** vremea va fi călduroasă în cea mai mare parte a țării, pe arii restrânse caniculară în regiunile sudice. Cerul va fi variabil spre mai mult senin și doar după-amiaza și seara vor fi unele înnorări și izolat averse și descărcări electrice în zona de munte, în special a Carpaților Orientali. Vântul va sufla slab și moderat. Temperaturile maxime se vor încadra între 27 de grade pe litoral și în jurul a 35 de grade în Câmpia Română, iar cele minime se vor situa între 6...8 grade în estul Transilvaniei și 21...23 de grade pe litoral.

**La Bucureşti,** vremea se va menține călduroasă, caniculară la amiază. Cerul va fi mai mult senin, iar vântul va sufla slab și moderat. Temperatura maximă va fi de 34...35 de grade, iar cea minimă de 15...17 grade.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 29.08.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Constanţa** informează despre stingerea unor **incendii de vegetaţie uscată:**

- La ieşire din localitatea Băneasa (spre Lipnița) s-a produs un incendiu de vegetaţie uscată pe o suprafaţă de cca 20 ha. **Incendiul a izbucnit la ora 10.30, 01.09.19** şi a fost lichidat la ora 17:20.

- Pe izlazul din localitatea Stefan cel Mare s-a produs un incendiu de gunoi şi vegetaţie uscată pe o suprafaţă de cca 2 ha. **Incendiul a izbucnit la ora 10.30, 01.09.19** şi a fost lichidat la ora 16:40.

 Incendiile au fost stinse de pompierii ISU Dobrogea.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.08.2019 - 29.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**